da da da da da da nb da da da da da da da da da da da da da da da en en en
Svanholm har fundet sin lille Tendulkar - Svanholm Cricketklub
Mandag d. 11. februar 2013 kl. 10:35 af Henrik Pfaff
Normalt når man bliver ringet op af spillere fra Indien eller Pakistan, der gerne vil spille i klubben, plejer de at underholde om, at de har spillet sammen med diverse landsholdsspillere eller i hvert fald er fætre til nogen af dem. I ældre tider havde de altid spille sammen eller mod Imran Khan, men han er, er selvfølgelig lidt outdated nu.
Når man derfor får en mail fra en 19 årig, der fortæller, at han har spillet for Delhi Under 19 og North Zone under 19 i Indien – og fået penge for det - så vil man jo gerne lige se det, før man tror det.
Men Taranjit Singh – i daglig tale kaldet Monty – oser af kvalitet fra første øjeblik han samler et bat op. Vurderet efter hans spil i træningsnettene kunne han gå lige ind på det danske landshold.
Monty er 19 år og håber på at komme til at spille for Danmark eller blive professionel i England
Måske ikke så underligt for udover at have talent har Monty i den indiske cricketsæson, siden han har været 8-9 år, stort set ikke gjort andet end at gå i skole og træne eller spille cricket.
I sommerferien stod det på hver dag fra tidlig morgen og til mørket faldt på enten med kampe eller træning og udenfor sommerferien trænede jeg fire dage om ugen – om morgenen fra kl. 6.30 og derefter om aftenen efter skole, fortæller han.
Monty er søn af en indisk entreprenør ud i byggeriet, der egentlig ville have sendt ham til Norge for at læse.
Men familien fandt på det for sent for at blive optaget på et universitet i Norge. I stedet fandt de en plads på Roskilde Universitetscenter, hvor han blev optaget og har læst management og marketing siden starten af efterårssemestret. Han bor i Albertslund.
Monty har i alle ungdomsaldersgrupper udover sit klubhold spillet for Delhis byhold og distriktsholdet North Zone. Tænk på, hvor mange unge ambitiøse cricketspillere, der er i Indien – så det fortæller om hvordan man vurderede ham.
Han er åbningsgærde med en teknik, der ikke ses bedre, ligesom han er en yderst anvendelig offspinner.
Monty har en excellent teknik og er derudover en dygtig offspinner
Han har været med på vores indendørsseniorhold og skønt han aldrig har dyrket den afart af spillet før, stod han i søndags for en sidstegærdestand samme med Zameer – alle de andre havde spillet Kong Gulerod med deres gærder – og gærdestanden indbragte de nødvendige 40 point på 5 overe, der skulle til for sejren. Så vi gik ubesejret igennem turneringen trods savnet af vore to indendørsspecialister brødrene Zishan og Hamid Shah.
Så vi glæder os til sommer til at se vores lille lokale Tendulkar udfolde sig, for det bliver der behov for.
1. holdet vil få et meget anderledes udseende i 2013. Uden Bobby Chawla i Australien, uden brødrene Shah, der er gået i KB og uden den spillende træner Paul Johnstone, der har tegnet kontrakt med Glostrup. Endelig leger Zameer Khan med tanken om at tage et halvt år i England.
Monty og Mads Henriksen i gang med deres kastemaskinetræning